76/2013. (X. 8.) OBT határozat
plakett alapításáról
1. Az Országos Bírói Tanács (a továbbiakban: OBT) a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 22. § (1) bekezdés a) pontjában írt felhatalmazás alapján „A Magyar Igazságszolgáltatásért - Pro Iustitia Hungarorum” plakettet (a továbbiakban: plakett) alapítja.
2. A plakett annak a közmegbecsülést szerzett külföldi állampolgárságú bírónak, valamint igazságügyi alkalmazottnak adományozható, aki a magyar igazságszolgáltatásért hosszabb időn át kifejtett kimagasló tevékenysége alapján arra érdemes. Az elismerés kivételesen elhunyt személynek is odaítélhető.
3. Az OBT a plakettből évente legfeljebb egyet adományoz. Az OBT különösen indokolt esetben egyhangúlag hozott határozattal eggyel emelheti az adott évben adományozható plakettek számát.
4. Az elismerést a Bíróságok Napján ünnepélyes keretek között az OBT soros elnöke adja át. A posztumusz adományozás esetén a díj átvételére a kitüntetett özvegye, leszármazója vagy az OBT soros elnöke által megjelölt más hozzátartozója jogosult.
5. A plakettel pénzjutalom nem jár.
6. A plakett adományozására
a) az OBH munkáját érintő tevékenység esetén az OBH elnöke saját jogkörében,
b) a Kúria munkáját érintő tevékenység esetén a Kúria elnöke,
c) az ítélőtáblák munkáját érintő tevékenység esetén az ítélőtábla elnöke,
d) a törvényszékek, továbbá a járásbíróságok, valamint a közigazgatási és munkaügyi bíróságok munkáját érintő tevékenység esetén az illetékes törvényszék elnöke tesz javaslatot.
8. Az elismerés adományozására irányuló, részletes indokolással ellátott javaslatoknak minden év január 31. napjáig kell az Országos Bírósági Hivatalhoz beérkezni. A javaslatokat a 6/2012. (IV. 13.) OBH utasítás melléklete szerint kell összeállítani.
9. Vissza kell vonni az elismerést attól, aki arra méltatlanná válik. Az elismerésre méltatlanná válik az, akit
a) a bíróság bűncselekmény elkövetése miatt jogerősen szabadságvesztésre, közérdekű munkára ítélt, a közügyektől eltiltott, továbbá
b) akinek szolgálati viszonya vagy közalkalmazotti jogviszonya jogerős fegyelmi büntetésként felmentéssel vagy hivatalvesztéssel szűnt meg.
Az elismerés visszavonását a javaslattételre jogosultak, az OBH elnöke vagy az OBT tagjai kezdeményezhetik. Az elismerés visszavonásáról az OBT dönt.
10. A plakett az 1. számú melléklet szerinti 50 mm átmérőjű, kör alakú bronzérem, előlapján „- A MAGYAR IGAZSÁGSZOLGÁLTATÁSÉRT - PRO IUSTITIA HUNGARORUM” körirattal és középen a magyar bíróságok logójával, hátlapján középen három sorban az „ADOMÁNYOZTA AZ / ORSZÁGOS BÍRÓI TANÁCS / A 20... ÉVBEN.” felirattal és egy paragrafus jellel. A plakett sötétkék bársonyborítású díszdobozban van elhelyezve.
11. Az adományozás tényét díszokirat tanúsítja.
1. számú melléklet 76/2013. (X. 8.) OBT határozathoz